Et enigt ansættelsesudvalg har valgt Mette Bugge som ny erhvervsdirektør og chef for BusinessAalborg. Derudover fortsætter hun også i bestyrelsen for Aalborg Karneval. Hun har drevet en selvstændig konsulentvirksomhed siden 2005, hvor hun blandt andet har arbejdet med ledersparring og strategistyring i private virksomheder. Det er da også derfor, at Aalborg Kommunes borgmester mener, de har valgt den helt rigtige til jobbet. - Hun har Aalborg i hjertet, lang erfaring på både det strategiske og operationelle niveau, et kommercielt mindset og et visionært udsyn. Mette Bugge kommer til at sætte handling bag de store ambitioner og mange initiativer på erhvervsområdet, siger Thomas Kastrup-Larsen (S). - Det er drømmejobbet Sideløbende med konsulentvirksomheden har Mette Bugge været bestyrelsesleder eller -medlem, og mange kender hende sikkert fra rollen som formand for bestyrelsen bag Aalborg Karneval. - Jeg ser mig selv som både frontkæmper og facilitator. Og det er blandt andet disse styrker, jeg tager med mig i mit kommende virke som erhvervsdirektør, siger Mette Bugge og fortsætter: - Min drivkraft er mennesker og udfordringer, og jeg glæder mig til at gøre en forskel. Især i forhold til at skabe mere sammenhængskraft mellem erhvervslivet, uddannelsesinstitutioner og den offentlige sektor, for jeg tror meget på, at vi når længst gennem gode partnerskaber og synergi. Så det her er drømmejobbet for mig. Bliver chef for 50 medarbejdere Som ny erhvervsdirektør skal Mette Bugge blandt andet stå i spidsen for implementeringen af Aalborg Kommunes nye erhvervsstrategi i starten af 2023. Derudover bliver hun den synlige talsperson for erhvervspolitikken i Aalborg Kommune. - Med sit drive, strategiske erfaring og store netværk er der ingen tvivl om, at Mette Bugge bliver et aktiv for Aalborg Kommune og arbejdet med at sikre Aalborg Kommune som et attraktivt sted at starte, drive og udvikle virksomhed, siger Rasmus Haugaard som repræsentant for Aalborg Erhvervsråd, hvor han er medlem af formandskabet. Som chef for BusinessAalborg kommer Mette Bugge i spidsen for 50 medarbejdere, der arbejder med erhvervsservice, internationalisering, projektstyring, analyse, strategi, partnerskaber, funding og kommunikation. - Jeg glæder mig rigtig meget til at komme i gang og tror på, at det er i fællesskab, at vi kan imødegå fremtidens globale og lokale udfordringer, og at det er gennem partnerskaber og nye samarbejdsformer, at vi skal skabe yderligere vækst i erhvervslivet og sikre den grønne omstilling, siger Mette Bugge. Hun begynder i jobbet 2. januar 2023.
Aalborg Kommune har været på jagt efter en ny erhvervsdirektør, og valget er nu faldet på Mette Bugge, der af flest er kendt som formand for bestyrelsen bag Aalborg Karneval.